和楊偉明韵
作者：馮時行
朝代：宋

paragraphs: 黄花不待我西歸，去載空吟九日詩。
今載擬招風月友，共醉黄花香滿枝。
佳辰不許負佳客，我友南北如分岐。
驕馬行嘶縉雲碧，楚狂使我無退之。
把杯聲作噫吁嚱，傷予未遇空嗟咨。
雄文自是送窮術，那憂窮鬼長相隨。
牘中燦燦藍田玉，有誰懷寶遇明時。
慷慨男兒當自料，少把閒愁愁所思。